мотиви  
към

Проект на Наредба за изменение и допълнение на Наредба № 3 от 2001 г. за водене и съхраняване на регистъра на лицата, правоспособни да извършват дейности по кадастъра (Обн., ДВ, бр. 19 от 2001г., изм., бр. 15 от 2006 г., изм. и доп., бр. 81 от 2017 г.)

Проектът на Наредба за изменение и допълнение на Наредба № 3 от 2001 г. за водене и съхраняване на регистъра на лицата, правоспособни да извършват дейности по кадастъра е изготвен в изпълнение на § 28 от Преходни и заключителни разпоредби към Закона за изменение и допълнение на Закона за кадастъра и имотния регистър (ЗИД ЗКИР) (Обн., ДВ, бр.41 от 2019г.).

С изменението на ЗКИР беше въведена правна възможност, лицата придобили правоспособност по кадастър, при желание от тяхна страна, да подпомагат службите по геодезия, картография и кадастър при административното обслужване, както и задължението правоспособните лица да преминават курсове за поддържане и повишаване на професионалната си квалификация. Тези изменения налагат съответните промени в текстовете на Наредба № 3 от 2001 г., регламентиращи съдържанието на регистъра, партидите и партидните досиета на правоспособните лица.

С проекта на наредба се извършват следните изменения:

Разпоредбата на чл. 3, ал. 2 се привежда в съответствие с чл. 17, ал.1, т.2 от ЗКИР, съгласно който в постоянния специализиран състав на юридическото лице е необходимо да има едно правоспособното физическо лице, а не едно лице на всеки 10 служители. В чл. 5 изрично се определя воденето в цифров вид на регистъра и на партидите на правоспособните лица, така както се извършва на практика. Изречение второ се отразява на систематичното му място в чл. 7, ал.1.

Разпоредбата на чл. 6 се редактира, като се определя съдържанието на партидата, което е задължително за всички правоспособни лица и се допълва съдържанието на партидата което е задължително само за правоспособните лица, които извършват дейности по кадастър и/или дейността по чл. 56 от ЗКИР. Съдържанието на партидата се допълва с данни за: датата на която правоспособното лице започва дейността по административно обслужване, датата на която лицето прекратява дейността по административно обслужване, номер и датата, на документ за преминат курс за поддържане и повишаване на професионалната квалификация и номер и дата на застрахователна полица за сключена застраховка „Професионална отговорност“.

Допълва се и партидното досие (чл. 7) със: заявление и документи към него за извършване или за прекратяване на дейността по административно обслужване, и за промяна в обстоятелствата, документи, удостоверяващи, преминат курс за поддържане и повишаване на професионалната квалификация на правоспособното лице и застрахователни полици за сключена застраховка „Професионална отговорност“.

Поради дублиране на текстовете на разпоредби, отпадат чл. 8 и чл. 13, ал. 4.

Член 9 се привежда в съответствие с изменението на чл. 97а от ЗКИР (обн., ДВ., бр. 41 от 2019 г.), като се въвежда воденето на книга за наложените глоби и имуществени санкции по чл. 97а от ЗКИР.

За лицето, което води регистъра на правоспособните лица се въвежда задължение да изисква от правоспособните лица данни за преминат курс за поддържане и повишаване на професионалната квалификация и данни за сключена застраховка „Професионална отговорност“. Целта е поддържане на регистъра по чл. 12, т. 8 от ЗКИР в актуално състояние.

С редакцията на чл. 14 се конкретизират хипотезите, при които правоспособните лица са длъжни да уведомят АГКК при настъпване на промени в данните, подлежащи на записване в партидата на правоспособното лице. Във връзка с редакцията на чл. 14 се извършва и редакция на чл. 14а, ал. 1, т. 3.

С цел прецизиране и разграничаване на задълженията на комисията по чл. 18, ал. 2 от ЗКИР и на длъжностното лице, което поддържа регистъра на правоспособните лица, се извършва редакция на чл. 16. Срокът, в който комисията по чл. 18, ал. 2 от ЗКИР за разглеждане на заявленията за придобиване на правоспособност и за произнасяне по тях се променя от 14 на 30 дни, така както е регламентирано в чл. 18, ал. 2 от ЗКИР.

Член 19 се прецизира с оглед спазване на Регламент (ЕС) 2016/679 на Европейския парламент и на Съвета от 27.04.2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) и на Закона за защита на личните данни, като се посочва, кои данни за правоспособните лица, вписани в регистъра по чл. 12, т. 8 от ЗКИР подлежат на публикуване на електронната страница на АГКК и на разгласяването им в сградите на службите по геодезия, картография и кадастър.

В § 2 от Допълнителните разпоредби се прецизират текстовете относно дейностите, които правоспособните лица могат да извършват, като т. 2 се привежда в съответствие с чл. 16, ал. 3 от ЗКИР и се създава нова т. 3, с която се добавят дейностите по чл. 56, ал. 1 от ЗКИР- дейностите по административно обслужване.

Извършва се изменение на § 10 от Заключителните разпоредби към Наредба за изменение и допълнение на Наредба № 3 от 2001 г. за водене и съхраняване на регистъра на лицата, правоспособни да извършват дейности по кадастъра (обн., ДВ, бр. 81 от 2017 г.), като в изпълнение на Решение № 704 на Министерския съвет от 2018 г. за приемане на мерки за трансформация на модела на административното обслужване се определя точна дата на влизане в сила на – разпоредбата - 22.11.2018 г. Това е датата, на която Държавна Агенция „Електронно управление“ е предоставен достъп на Агенцията по геодезия, картография и кадастър до данни от регистри на държавната администрация в RegiX.

При разработването на проекта на наредба са взети предвид бележки и предложения на представители на браншовите организации: Съюз на геодезистите и земеустроителите в България, Камара на инженерите по геодезия и Асоциация на геодезическите фирми, постъпили като писмени становища или изразени на проведените с тях работни срещи.

За прилагане на предложения проект на наредба не са необходими финансови и други средства.

Проектът на Наредба за изменение и допълнение на Наредба № 3 от 2001 г. за водене и съхраняване на регистъра на лицата, правоспособни да извършват дейности по кадастъра не въвежда изисквания на правото на Европейския съюз.

На основание Закона за нормативните актове, срокът за обществено обсъждане след публикуване на проекта на наредба и мотивите на Портала за обществени консултации, на интернет страниците на Министерството на регионалното развитие и благоустройството и на АГКК, е 30 дни.